Liian paljon
Oi, liian paljon, mun ystäväin, veit mennen luotani pois –
 veit rauhan päiväni, levon yöni,
 jäi puolitiehen mun päivätyöni.
 Oi, liian paljon, mun ystäväin, veit mennen luotani pois.

 Oi, liian paljon, mun ystäväin, veit mennen luotani pois,
 veit tahdon voimani, ponnen, järjen –
 saa sydän tuntea tuskan kärjen.
 Oi, kaikki, kaikki mun ystäväin veit mennen luotani pois.